यह आवश्यक है कि कांग्रेस, कुछ समय के लिए सत्ताच्युत हो ताकि वह पछतावा कर सके, पुनर्गठित हो सके और उसे यह एहसास हो सके कि केवल प्रतीकात्मकता से काम नहीं चलने वाला है। कांग्रेस को अपने उच्च नेतृत्व में दलित-बहुजन को उचित स्थान देना होगा और उनके हितों से संबंधित मुद्दों को अपने मूल एजेण्डे में शामिल करना होगा। चुनाव से चंद महीने पहले, केंद्रीय ओबीसी सूची में जाटों को शामिल करने जैसे निर्णयों से किसी को बेवकूफ बनाना संभव नहीं है। बल्कि इससे कुछ वर्गों का पार्टी से मोहभंग हो जाने की संभावना अधिक है।